***Előterjesztés Pápakovácsi, Kup, Ganna és Döbrönte önkormányzatok képviselő-testületeinek***

***2018. május 15-i együttes ülésére***

***Tárgy***:

* Mesevár Óvoda 2017. évi költségvetésének végrehajtása

Tisztelt Társulási Tanács!

Az államháztartásról szóló 2011. évi CXCV. törvény 87. §-ában leírtak alapján a számviteli jogszabályok szerinti éves költségvetési beszámolót, az éves költségvetési beszámolók alapján évente, az elfogadott költségvetéssel összehasonlítható módon, az év utolsó napján érvényes szervezeti, besorolási rendnek megfelelő záró számadást (a továbbiakban: zárszámadás) kell készíteni.

Az államháztartásról szóló törvény 91. §-a szerint a helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

2013. július 1.napján megalakult az Óvodafenntartó Intézményi Társulás, melynek önálló intézménye a Mesevár Német Nemzetiségi Óvoda, Egységes Óvoda-Bölcsöde. A Társulás tagjai: Pápakovácsi Község Önkormányzat, Nóráp Község Önkormányzat, Ganna Község Önkormányzat és Döbrönte Község Önkormányzata.

Az intézmény működésével kapcsolatos teendőket a Pápakovácsi Közös Önkormányzati Hivatal látja el.

Az intézmény költségvetésének végrehajtását – a Társulási Tanács ülését követően – a társuláshoz tartozó önkormányzatok képviselő-testületeinek is el kell fogadni ahhoz, hogy hatályba lépjen.

***Mesevár Óvoda bevételek***

Az óvoda bevételei az állami támogatásból, a szülők étkezési térítéseiből, az önkormányzatok étkezési hozzájárulásaiból, előző évi pénzmaradványból, valamint a fenntartók hozzájárulásaiból tevődik össze.

Az állami normatívák havi bontásban érkeznek a Pápakovácsi Önkormányzat elszámolási számlájára a Kincstár által, amit az Önkormányzat átadott pénzeszköz címén továbbutalt az Óvodafenntartó Intézményi Társulásnak, aki intézményfinanszírozás címén utalta tovább az összeget az önállóan működő költségvetési szervnek.

Az óvoda összes teljesített bevétele: 30.766.873 Ft.

***Kiadások***

A személyi juttatásoknál kifizetett 17.672.934 Ft összeg a dolgozók alapilletményét, illetménykiegészítését, pótlékát, valamint a sajátos juttatásokat (közlekedési költségtérítés, Erzsébet utalvány) teszi ki. A munkáltatói járulékok esetében a teljesítés 4.118.375 Ft volt. A dologi kiadások között irodaszer, szakkönyv, folyóirat, bankköltség, telefon és kezelési költségek, valamint legnagyobb súllyal az óvodai étkeztetés (vásárolt élelmezés) költségei szerepelnek.

A dologi kiadások tekintetében 7.892.430 Ft teljesítés mutatkozik.

Az óvoda összes teljesített kiadása: 29.683.739 Ft.

***Záró pénzkészlet 2017. december 31-én***: ***1.082.491 Ft***

házipénztár: 154.795 Ft

bankszámla: 927.696 Ft

2016. évtől a költségvetési maradvány összegét az alaptevékenység teljesített bevételeinek és kiadásainak különbözete adja. Így 2017. évben a költségvetési maradvány összege 1.083.134 Ft, mellyel a beszámoló pénzügyi jóváhagyását követően a 2018. évi költségvetést módosítani kell.

***Mellékletek:***

* bevételek és kiadások részletezését az 1. melléklet,
* a működési és felhalmozási bevételek és kiadások mérlegszerű részletezését a 2. melléklet (felhalmozási bevétel és kiadás az Óvodánál nem volt),
* a maradvány-kimutatást a 3. melléklet,
* a vagyonkimutatást (vagyonmérleget) a 4. melléklet,
* az eredmény kimutatást az 5. melléklet mutatja be
* a költségvetés összevont mérlegét a 6. melléklet mutatja be.

Kérem a tisztelt képviselő-testületeket, hogy a Pápakovácsi Mesevár Óvoda 2017. évi költségvetésének módosítását, végrehajtását az előterjesztésnek megfelelően fogadják el.

***Pápakovácsi, 2018. május 04.***

Burghardt Ferenc

elnök